Vrtec Črnuče

Dunajska cesta 400

1231 Črnuče

Številka: 9002-531/2014

Datum: 16. 10 2014

**ZAPISNIK 1. SEJE SVETA STARŠEV VRTCA ČRNUČE**

**dne 15. 10. 2014 ob 17. 30**

**Prisotni:** lista prisotnosti se hrani v arhivu vrtca

**Predlagana vsebina za obravnavo:**

1. Predstavitev novih članov Sveta staršev in seznanitev z nalogami članov Sveta staršev
2. Predstavitev Letnega delovnega načrta 2014/2015 – **VRTI, VRTI VRTILJAK** in potrditev
3. Obravnava predlogov za nakup sredstev iz sklada za šolsko leto 2014/2015
4. Obravnava pripomb in predlogov staršev na roditeljskih sestankih
5. Vprašanja, predlogi…

**K točki 1:**

Ravnateljica Andreja Klopčič-Hološević in predsednik Sveta Staršev, gospod Primož Šeme, sta pozdravila vse prisotne. Prisotni na seji Sveta staršev smo se predstavili. Ravnateljica je prisotne seznanila z nalogami članov Sveta staršev. Naloga članov je, da zastopajo mnenje staršev skupine in dajejo pobude, predloge, pripombe. Seje Sveta staršev so dva ali trikrat letno. Na podlagi potreb in predlogov, lahko predsednik skliče dodatne seje. Prvo sejo skliče ravnateljica vrtca, ostale pa predsednik Sveta staršev. Vsa vabila in gradiva za seje Sveta staršev so poslana po elektronski pošti.

Ravnateljica je poudarila, da je zaradi sklepčnosti zelo pomembna prisotnost na prvi in zadnji seji Sveta staršev. Predstavnike skupin je seznanila z zapisom predloga za poročilo LDN za šolsko leto 2013/2014. Zaradi skromne udeležbe predstavnikov Sveta staršev na zadnji seji v mesecu juniju 2014 smo predlog podali korespondenčno. Predlog je potrdilo 18 članov od skupaj 34.

**Sklep 1:** Poročilo Letnega delovnega načrta Vrtca Črnuče za šolsko leto 2013/2014 je bilo potrjeno.

**K točki 2:**

Pomočnica ravnateljice Jasmina Furman je predstavila VRTI, VRTI, VRTILJAK za šolsko leto 2014/2015. Izpostavila je projekte in dodatne dejavnosti, ki jih izvajamo v našem vrtcu. Zimovanje s smučarskim tečajem bo v letošnjem šolskem letu na Pokljuki od 09. 02. do 13. 02. 2015 za najstarejše otroke. Predstavitveni sestanek za zimovanje bo 11. 11. 2014 ob 18. uri v večnamenskem prostoru enote Ostržek.

Letovanje bomo izvedli od 08. 06. do 12. 06. 2015 v Savudriji z delnim gusarskim programom.

Za 4-5 letne otroke bomo organizirali tridnevni tabor »Na deželi« v Zg. Gorjah. Tabor bomo izvedli v treh terminih v mesecu maju. Ravnateljica je opozorila, da otroke na letovanju, zimovanju in taboru vedno spremlja vsaj ena strokovna delavka iz skupine ali strokovna delavka, ki jo otroci poznajo.

Glede izbire lokacij pa je pojasnila, da upoštevamo dobro prakso in primernost objekta za bivanje.

V vrtcu imamo tudi letos celoletne plesne urice plesne šole Miki za otroke od 4. leta naprej. Plesne urice so po enotah začeli izvajati v začetku meseca oktobra. Za otroke letnika 2011 smo imeli, na pobudo staršev, 14. 10. 2014 dodatno predstavitveno plesno urico v vseh enotah vrtca. Prijavnice za te otroke zbiramo do petka, 17. 10. 2014. V mesecu januarju 2015 bomo za otroke letnika 2011 ponudili tudi skrajšano obliko plesnih uric v obsegu 8 plesnih vaj. V naslednjem šolskem letu bomo plesne vaje ponudili glede na letnik otroka.

V vrtcu poteka tečajna oblika angleškega jezika v izvedbi jezikovne šole INI-MINI v popoldanskem času. Tečaj poteka ob torkih v enoti Sonček in v enoti Ostržek.

Drsanja na drsališču Zalog se bodo letos udeležili otroci letnika 2009. Urnik drsanja je razdeljen v dva termina, in sicer:

* Enoti Ostržek in Sapramiška bosta imeli tečaj drsanja od 01. 12. do 08. 12. 2014 med 9.00 in 10.00 uro,
* Enoti Sonček in Gmajna pa od 10. 03. do 17. 03. 2015 med 11. in 12. uro.

Ravnateljica nas je, ob predstavitvi Letnega delovnega načrta, seznanila z aktualnimi datumi (šolske počitnice), ko bomo izvajali anketo prisotnosti otrok. Poudarila je, da so ankete namenjene smotrni organizaciji dela vrtca.

Ravnateljica je prisotne seznanila tudi s predvidenimi investicijami in obnovitvenimi deli v vseh enotah Vrtca Črnuče v šolskem letu 2014/2015.

**Sklep 2:** Letni delovni načrt se potrdi.

**K točki 3:**

Pomočnica ravnateljice je predstavila predloge za nabavo sredstev iz SKLADA za novo šolsko leto. Sredstva so predlagali strokovni delavci na delovnih sestankih po enotah.

Staršem je predstavila tudi poročilo o porabi sredstev iz Sklada v preteklem šolskem letu. Poročilo je priloga k zapisniku in bo objavljeno na spletni strani vrtca Črnuče.

Člani UO so obveščeni o porabi sredstev po enotah za preteklo šolsko leto in o predlogih za nabavo iz sredstva staršev za tekoče šolsko leto. Člani imajo na vpogled vse račune nakupljenih sredstev.

Prenos iz sredstev Sklada vrtca v šolsko leto 2014/2015;

* Enota Ostržek – 2.009,84 €
* Enota Sapramiška – 2.965,84 €
* Enota Sonček – 1.051,56 €
* Enota Gmajna – 2.508,14 €

Ravnateljica je zbrane seznanila s potekom in namenom Sklada Vrtca Črnuče. Predlagala je, da ohranimo zbiranje sredstev v višini 15,00 € dvakrat letno. Vrtec staršem izstavi položnice, plačilo je prostovoljno.

Člane je zanimalo, kakšen je povratni odziv staršev na prostovoljno plačevanje položnic.

**Sklep 3:** Člani Sveta staršev so potrdili predloge za nakup iz sklada za šolsko leto 2014/2015.

**Sklep 4:** Predlog se potrdi.

**Sklep 5**: Ravnateljica bo pridobila povratno informacijo.

**K točki 4 in 5:**

Ravnateljica je odgovorila na vprašanja, ki so bila izpostavljena na roditeljskih sestankih in zbrane člane povabila k razpravi.

* Staršem je pojasnila, da dodatno plačljivih dejavnosti, kot so plesne urice in tečajna oblika angleščine, ne smemo imeti v času, ko izvajamo redni program vrtca..
* V letošnjem šolskem letu se je kar nekaj naših skupin odločilo za sodelovanje v projektu »Gozd v objemu«. Nekaj staršev je izrazilo skrb glede klopov, ki jih otroci v gozdu lahko dobijo. Skupni dogovor za vse skupine je, da starši na dan, ko se v gozdu odvija projekt, zjutraj sami napršijo otroke z repelentom proti klopom in jih po tuširanju/kopanju tudi pregledajo.

**Enota Ostržek**

*Vprašanje*: kdo je odobril bivanje na gradbišču ?

*Odgovor:* dela so potekala dlje, kot je bilo načrtovano. K zakasnitvi del je nekoliko vplivalo tudi pogosto slabo vreme. Delo smo organizirali na podlagi dogovora in priporočila varnostnega inženirja, ki je bil zadolžen za investicijski projekt. Sproti smo obveščali strokovne delavce in starše o poteku del v enoti. V dani situaciji smo bili fleksibilni in smo ponudili staršem tudi možnost izrednih rezervacij ter kasnejši vstop za novo sprejete otroke.

Ravnateljica se je zahvalila vsem staršem in sodelavcem za opozorila in sodelovanje med potekom sanacije v enoti Ostržek.

Nekatera manjša dela še potekajo, v naslednjih dneh se bo popolnoma očistilo igrišče vrtca.

*Vprašanje:* ali bo letos kakšna predstavitev za prvi razred v sklopu sestanka v vrtcu ali obisk strokovnega sodelavca iz šole?

*Odgovor:* osnovna šola ob vpisu otrok v mesecu februarju predstavi program in organizacijo šole. Ob vpisu odgovorijo staršem tudi na zastavljena vprašanja.

Vrtec s šolo sodeluje trikrat letno. Najstarejši otroci obiščejo prve razrede in so prisotni pri uri pouka, nato imajo skupno uro telovadbe v šolski telovadnici. V mesecu maju pa pridejo šolarji na obisk v vrtec.

Svetovalne službe OŠ in Vrtca med seboj sodelujejo.

Izpostavljen je bil problem daljše odsotnosti vzgojiteljice v skupini Škrati. Vzgojiteljica naj bi se v prihodnjih dneh vrnila iz bolniškega dopusta. Pomočnica vzg. ima v skupini stalno študentsko pomoč.

Želja posameznih staršev je, da bi kupili večjo količino novoletnih voščilnic. Ravnateljica jih vabi, da se oglasijo v njeni pisarni ali povpraševanje pošljejo po elektronski pošti andreja.klopcic@guest.arnes.si

Ravnateljica je prosila starše, ki imajo otroke na 1. traktu, da se v popoldanskem času ne zadržujejo predolgo v garderobah. Poudarila je tudi, da so sredstva v večnamenskem prostoru namenjena dejavnostim, ki jih izvaja vrtec (klavir, pripomočki za gibanje, poganjalčki…).

Predstavnica skupine Veverice je pohvalila medsebojno sodelovanje vrtca z OŠ Maksa Pečarja v času sanacijskih del. Njihova skupina je bila namreč v mesecu septembru v mali telovadnici OŠ Maksa Pečarja.

Starši so pohvalili tudi predavanje g. Bogdana Polajnerja na 1. roditeljskih sestankih v mesecu septembru. Večina staršev je bila zelo zadovoljna, kar so pokazali tudi vrnjeni anketni listi staršev. Takšnih predavanj bi si v bodoče želeli še več. Ravnateljica je pojasnila, da večino predavanja plača MOL, nekaj pa tudi Vrtec Črnuče. Stopili smo že v kontakt z gospodom Polajnarjem in se že dogovarjamo za obisk v našem vrtcu tudi v prihodnjem letu.

**Enota Gmajna**

Predstavnik iz enote Gmajna je pohvalil vzorno urejeno gradbišče v enoti Gmajna, kjer tudi poteka energetska sanacija.

Organizacijska vodja enote Marjetka Ladiha se je ob izvajanju sanacijskih del v enoti Gmajna zahvalila vsem staršem in izvajalcem.

**Enota Sapramiška**

Predstavnici iz enote sta pohvalili nove terase oz. nadstreške na terasah.

*Vprašanje*: kako lahko rešimo problem luže pri ograji v enoti?

*Odgovor:* ravnateljica je pojasnila, da imajo na MOLu vso potrebno dokumentacijo o sanaciji nastale luže ob deževju. Vrtec v dela ne sme posegati. Stanovalci naj tudi sami dajo predlog za ureditev na MOL.

Predstavnica enote Ostržek je predlagala, da pobudo pošljejo tudi na Četrtno skupnost Črnuče.

Ravnateljica se je prisrčno zahvalila vsem staršem in strokovnim delavcem za njihovo potrpežljivost v enotah, kjer poteka energetska sanacija,.

Starši so pohvalili strokovne delavce Vrtca Črnuče, da dobijo vsakodnevno veliko povratnih informacij o dogajanju v skupini in v enoti. Pohvalili pa so tudi odzivnost ravnateljice in njeno ažurnost pri izvajanju sanacijskih del.

Predsednik Sveta staršev se je zbranim zahvalil za konstruktivno in izčrpno sodelovanje na seji.

Sestanek je potekal v zelo prijetnem in sproščenem vzdušju. Zaključili smo ga ob 19. uri.

Zapisala: Jasmina Furman

Primož Šeme

PREDSEDNIK SVETA STARŠEV

VRTCA ČRNUČE